12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

(2) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(3) อัตราส่วนทางการเงินที่สำคัญ ดังเอกสารแนบ 7

12. คำอธิบายและการวิเคราะห์ของฝ่ายจัดการ

1.  ผลการปฏิบัติตามแผนการดำเนินธุรกิจ

  เดิมบริษัทย่อยของบริษัทคือ บริษัท ยูเนี่ยนเอ็นเนอร์ยี่ จำกัด
  ลงทุนร่วมกับผู้ร่วมลงทุนชาวต่างประเทศในบริษัท ยูเนี่ยนเพาเวอร์ดีเวลลอปเม้นท์ จำกัด
  ซึ่งเป็นเจ้าของโครงการผลิตกระแสไฟฟ้าอิสระที่จังหวัดประจวบคีรีขันธ์
  ตามแผนเดิมจะเริ่มสร้างโรงงานดังกล่าวในปี 2540 และใช้เวลา 4 ปี
  ในการก่อสร้างให้แล้วเสร็จ
  ซึ่งบริษัทจะได้รายได้จากเงินปันผลเมื่อโครงการนี้ได้ดำเนินกิจการแล้วในปีที่ 2
  นับจากเริ่มดำเนินการผลิต
  แต่ด้วยเหตุที่โครงการนี้ได้ถูกเลื่อนกำหนดจากเดิมมาจนถึงปัจจุบันและยังไม่สามารถสร้างโรงงานได้ตามที่เปิดเผยข้อมูลไว้แล้วในหัวข้อปัจจัยความเสี่ยง
  ดังนั้น โครงการนี้จึงไม่ได้เป็นไปตามแผนที่กำหนด
  เงินปันผลที่คาดว่าจะได้ในระยะเวลาอันใกล้อีก 2 ปี ก็ยังจะไม่ได้

2.  ผลการดำเนินงาน

    1.  ภาพรวมของผลการดำเนินงานที่ผ่านมา

  ผลการดำเนินงานของบริษัทและบริษัทย่อยในรอบปีที่ผ่านมา บริษัทมีกำไรสุทธิสำหรับปี เป็นจำนวน
  957.3 ล้านบาท ซึ่งลดลงเท่ากับร้อยละ 7.1 จากปี 2542 ที่มีจำนวน 1,030.4 ล้านบาท
  ทั้งนี้มีสาเหตุจากการเปลี่ยนแปลงหลายปัจจัยที่กระทบต่อผลการดำเนินงานคือ

(1) สภาวะทางเศรษฐกิจและการเมือง

  ในช่วงปีที่ผ่านมา เศรษฐกิจไทยมีการขยายตัวต่ำ
  ช่วงครึ่งปีหลังราคาน้ำมันได้เพิ่มสูงขึ้นอย่างต่อเนื่อง ประกอบกับความไม่แน่นอนทางการเมือง
  ทำให้ความเชื่อมั่นของผู้บริโภคลดลง
  ประกอบกับภาวะเศรษฐกิจถดถอยที่เกิดในสหรัฐอเมริกาและยุโรป
  กระทบกระเทือนต่อการส่งออกสินค้าของบริษัท
  อันมีผลทำให้ต้นทุนการผลิตสูงขึ้นโดยเฉพาะต้นทุนด้านพลังงาน และสินค้าส่งออกมีปริมาณน้อยลง

 (2) การตลาดและการแข่งขัน 

เนื่องจากภาวะตลาดของสินค้าอุตสาหกรรมปรับตัวไปในทิศทางที่ใช้แรงงานคุณภาพสูง

ขึ้น เช่น อีเล็คทรอนิคส์ สิ่งทอ และมีการปรับเปลี่ยนรูปแบบสินค้า ตลอดจนเกิดภาวะ

การแข่งขันรุนแรง เป็นเหตุให้กดดันราคาขายของสินค้าต่อหน่วยลดลง
และมีการปรับตัวให้ไปในทิศทางเดียวกับความต้องการของตลาด อย่างไรก็ตาม
บริษัทพยายามรักษาสัดส่วนของส่วนแบ่งตลาดของบริษัทให้คงอยู่
และปรับกลยุทธ์ทางการตลาดให้เหมาะสมกับเหตุการณ์ที่เกิดขึ้นในขณะนั้น ๆ

 (3) การเพิ่ม/ลดสินค้าและบริการ

  บริษัทมีการพัฒนาผลิตภัณฑ์ เช่น ชิ้นส่วนอีเล็คทรอนิคส์ มีการเปลี่ยน MODEL ให้มีคุณภาพสูงขึ้น
  และอุตสาหกรรมด้านรองเท้า บริษัทได้ขยายธุรกิจผลิตรองเท้ากีฬา
  โดยสร้างตราสินค้าของตนเองคือ D –MAQ
  ซึ่งเป็นผลิตภัณฑ์ที่จำหน่ายในประเทศแยกจากผลิตภัณฑ์ที่รับจ้างผลิตจากต่างประเทศ
  ทั้งนี้เพื่อปรับตนเองให้มีศักยภาพและทันต่อธุรกิจที่ก้าวหน้าอย่างต่อเนื่อง

(4) อัตราแลกเปลี่ยนเงินตราต่างประเทศ

  บริษัทมีรายได้จากการส่งออกสินค้าไปจำหน่ายยังต่างประเทศ
  ในขณะเดียวกันก็มีการนำเข้าวัตถุดิบจากต่างประเทศ ซึ่งเป็นสกุลเงินตราต่างประเทศ
  นโยบายของบริษัทได้ดำเนินการลดความเสี่ยงจากอัตราแลกเปลี่ยนเงินตราต่างประเทศ
  โดยซื้อขายเงินตราต่างประเทศล่วงหน้า
  เพื่อให้เกิดความแตกต่างระหว่างอัตราแลกเปลี่ยนให้น้อยที่สุด
  และพยายามทำสัญญาครอบคลุมต้นทุนที่เป็นเงินตราต่างประเทศให้สามารถจัดการได้ในระดับที่เหมาะสม

1.  ผลการดำเนินงานที่ผ่านมาของกลุ่มธุรกิจ

(1) รายได้จากการขายหรือบริการ

  บริษัทมีรายได้จากการขายเมื่อเทียบกับปีที่ผ่านมา สูงขึ้น จำนวน 2,113 ล้านบาท หรือ

  13.15% เนื่องจากบริษัทมีการขายมากขึ้นจากการขายในประเทศ ในกลุ่มสิ่งทอ
  พลาสติกยางและโลหะ และมีบางส่วนที่บริษัทขายส่งออก
  เกิดส่วนต่างของเงินตราต่างประเทศที่แลกเปลี่ยนเป็นเงินบาทในอัตราแลกเปลี่ยนเงินบาทต่อเงินตราต่างประเทศในอัตราที่มากขึ้น

(2) รายได้อื่น

  บริษัทรับรู้ส่วนแบ่งผลกำไรจากบริษัทร่วมมากกว่าปีที่ผ่านมา 27 ล้านบาท หรือ 6.69%
  นอกจากนี้มีกำไรจากอัตราแลกเปลี่ยน จำนวน 52 ล้านบาท ซึ่งในปีที่แล้วเกิดขาดทุน
  จากอัตราแลกเปลี่ยนจำนวน 14.9 ล้านบาท ซึ่งเกิดจากกลุ่มธุรกิจการลงทุนของบริษัทเป็นหลัก
  ซึ่งโอกาสของการเกิดรายการดังกล่าวในอนาคตขึ้นอยู่กับผลการดำเนินงานของบริษัทร่วม
  และความมีเสถียรภาพของอัตราแลกเปลี่ยนหรือไม่

(3) ต้นทุนและค่าใช้จ่ายในการขายและบริหาร

  บริษัทฯ มีต้นทุนขายเพิ่มขึ้น 1,950 ล้านบาท หรือ 92.09% ของยอดขายที่เพิ่มขึ้น
  มีค่าใช้จ่ายในการขายและบริหารเพิ่มขึ้น 302 ล้านบาท หรือสัดส่วน 14.29%
  ของยอดขายที่เพิ่มขึ้น
  โดยมีสาเหตุมาจากสัดส่วนของต้นทุนสินค้าที่เพิ่มขึ้นผันแปรอย่างเต็มที่กับปริมาณการขายที่เพิ่มขึ้น
  มีค่าใช้จ่ายในการส่งเสริมการขาย และค่าใช้จ่ายในการส่งออกที่เพิ่มขึ้น
  นอกจากนี้ภาวะของราคาน้ำมันที่สูงขึ้นตลอดในช่วงปีที่ผ่านมา ทำให้ต้นทุนค่าไฟฟ้า
  และเชื้อเพลิงและต้นทุนที่เกี่ยวเนื่องกับการใช้น้ำมันเป็นวัตถุดิบมีราคาสูงขึ้น ในระหว่างปี2543
  บริษัทมีรายการซื้อทรัพย์สินเพิ่ม ส่วนมากเป็นประเภทเครื่องจักรและอุปกรณ์
  ซึ่งในส่วนนี้บริษัทได้ใช้วิธีการคิดค่าเสื่อมราคา โดยวิธี Double Declining Method
  ทำให้ค่าเสื่อมราคาเพิ่มขึ้นจากปีที่ผ่านมาเป็นสัดส่วน 10%
  ของค่าใช้จ่ายในการขายและบริหารรวม ในส่วนที่ไม่ได้ผันแปรตามปริมาณการขายคือ
  ค่าซ่อมแซมอาคารของสำนักงานใหญ่ ซึ่งมีสภาพชำรุด เนื่องจากใช้งานมาเป็นเวลา 17 ปีแล้ว
  เป็นจำนวนเงินประมาณ 6 ล้านบาท

(3) กำไร

  ในรอบปีที่ผ่านมาบริษัทมีอัตรากำไรขั้นต้น เมื่อเปรียบเทียบกับรายได้จากการขายและ

  รายได้รวม คือ 12.97% และ 12.41% ตามลำดับ ซึ่งต่ำกว่าปีที่ผ่านมาเล็กน้อยซึ่งมีจำนวน
  13.66% และ 12.84% ตามลำดับ
  เนื่องจากภาวะการแข่งขันทางธุรกิจกดดันให้ราคาขายต่อหน่วยลดต่ำลง
  และมีผลบางส่วนจากการขึ้นราคามาโดยตลอดของราคาน้ำมัน
  ในส่วนของอัตราส่วนกระแสเงินสดจากการดำเนินงานเมื่อเทียบกับกำไรสุทธิในรอบปี 2543
  มีจำนวน 62.54 % และในปี 2542 มีจำนวน 122.74% เหตุผลของการลดลงของ
  กระแสเงินสด ณ วันสิ้นงวดปี 2543 เท่ากับ 60.20%
  เป็นอัตราส่วนที่มีความแตกต่างอย่างมีนัยสำคัญ เนื่องจากช่วงสิ้นปี 2543
  บริษัทมีการผลิตสินค้าตามคำสั่งที่ได้รับจากลูกค้าในกลุ่มรองเท้าเป็นสินค้าสำเร็จรูปแล้ว
  แต่ลูกค้าปรับเปลี่ยนเวลาให้ส่งสินค้าออกไปยังต่างประเทศ
  และมีสินค้าบางส่วนจากกลุ่มคอมพิวเตอร์ที่เป็นสินค้าคงเหลือ ณ วันสิ้นงวดเพิ่มขึ้น
  เนื่องจากเป็นการเตรียมเพื่อส่งของให้ลูกค้าที่มีสัญญาซื้อขายแล้วในระยะเวลาต้นปี 2544 ดังนั้น
  สินค้าเหล่านี้เป็นสินค้าคงเหลือที่เพิ่มขึ้นรวม 35.12%
  และยังไม่ได้รับเงินจากการขายจึงทำให้กระแสเงินสดจากการดำเนินงานลดลงเมื่อเทียบกับปีที่ผ่านมา
  ในด้านกำไรสุทธิ ในรอบปีที่ผ่านมาบริษัทมีกำไรสุทธิ 957 ล้านบาท ลดลง 7%
  เมื่อเทียบกับกำไรสุทธิของปี 2542 ซึ่งเท่ากับ 1,030 ล้านบาท
  อัตราส่วนกำไรสุทธิต่อรายได้รวมเท่ากับ 5.04% เมื่อเทียบกับปีที่ผ่านมาซึ่งมีจำนวน 6.03%
  ลดลง 0.99% เนื่องจากอัตรากำไรขั้นต้นของบริษัทลดลงตามที่ได้กล่าวไว้แล้ว

( 5 ) อัตราผลตอบแทนต่อผู้ถือหุ้น

  ในรอบปีที่ผ่านมา บริษัทมีกำไรตามวิธีบัญชีส่วนได้เสีย ซึ่งเป็นไปตามมาตรฐานการ

  บัญชี ซึ่งได้รับรู้ส่วนแบ่งผลกำไรจากบริษัทย่อยและบริษัทร่วมแล้ว กำไรสุทธิของบริษัทมีจำนวน
  957 ล้านบาท กำไรสุทธิต่อหุ้น 3.89 บาท บริษัทจ่ายเงินปันผลให้ผู้ถือหุ้นจำนวน 1.25
  บาทต่อหุ้น อัตราการจ่ายเงินปันผลเทียบเท่ากับ 32.13% ของกำไรสุทธิของบริษัท
  นโยบายของบริษัทในการจ่ายเงินปันผลให้ผู้ถือหุ้นไม่ได้กำหนดเป็นสัดส่วนตัวเลขที่แน่นอน
  แต่มีนโยบายให้ผู้ถือหุ้นได้รับผลตอบแทนในอัตราที่เหมาะสมกับการลงทุนอย่างสม่ำเสมอ
  โดยคำนวณจากกำไรตามวิธีต้นทุน ซึ่งเป็นผลต่อกระแสเงินสดจริงที่บริษัทได้รับ
  โดยจะเห็นได้จากประวัติการจ่ายเงินปันผลของบริษัท คือ

ปี 2543 จ่ายเงินปันผล 1.25 บาทต่อหุ้น กำไรสุทธิต่อหุ้น 3.89 บาท

2542 ” 1.25 ” ” 4.20 ”

2541 ” 1.20 ” ” 9.09 ”

(จากการปรับปรุงอัตราแลกเปลี่ยน)

  2540 ” 1.00 ” ขาดทุนสุทธิต่อหุ้น (1.39) ”

(จากการปรับปรุงอัตราแลกเปลี่ยน)

2539 ” 1.50 ” กำไรสุทธิต่อหุ้น 2.63 ”

3. ฐานะการเงิน

การเปลี่ยนแปลงฐานะการเงินของบริษัทสามารถสรุปได้ดังนี้

3.1 สินทรัพย์ ณ 31 ธันวาคม 2543 บริษัทมีสินทรัพย์รวมเป็นจำนวนเงิน 17,679 ล้านบาท เพิ่ม

ขึ้น 6.5% เมื่อเทียบกับสิ้นปี 2542 ซึ่งมีจำนวน 16,606 ล้านบาท

(1) ส่วนประกอบของสินทรัพย์ ณ สิ้นปี 2543 ที่สำคัญคือ สินทรัพย์หมุนเวียน 39.37 %

  เงินลงทุน 37.13% ที่ดิน อาคารและอุปกรณ์สุทธิ 18.73% และสินทรัพย์อื่น 4.75%
  ทั้งนี้ถ้าเปรียบเทียบสัดส่วนตัวเลขกับสิ้นปี 2542 ปรากฏว่าสินทรัพย์หมุนเวียนเพิ่มขึ้น 12.55%
  เนื่องจากบริษัทมีเงินฝากประจำเพิ่มขึ้น 55.5% ลูกค้าการค้าเพิ่มขึ้น 18.5% จากกลุ่มสิ่งทอ
  อิเล็คทรอนิคส์และรองเท้า สินค้าคงเหลือเพิ่มขึ้น 35.12%
  สาเหตุจากธุรกิจกลุ่มรองเท้าที่ผลิตตามคำสั่งของลูกค้าต่างประเทศเรียบร้อยแล้ว
  ลูกค้าปรับเปลี่ยนระยะเวลาส่งสินค้า
  และกลุ่มคอมพิวเตอร์ที่เตรียมสินค้าไว้เพื่อพร้อมส่งมอบให้ลูกค้าเมื่อต้นปี 2544
  และมีสินทรัพย์หมุนเวียนอื่นลดลง 18.5%

  ในส่วนของเงินลงทุน เมื่อเทียบกับปีที่ผ่านมามีสัดส่วนเพิ่มขึ้น 6.11%
  เนื่องจากบริษัทมีการจัดประเภทสินทรัพย์อื่นในเงินลงทุนด้อยสิทธิ์ของบริษัทย่อย
  มาเป็นเงินลงทุนตามที่เปิดเผยไว้ในหมายเหตุประกอบงบการเงินข้อ 10
  วรรคสุดท้ายสินทรัพย์ประเภท ที่ดิน อาคารและอุปกรณ์ จำนวนเงินรวม ณ สิ้นปี 2543
  เทียบกับสิ้นปี 2542 ไม่มีความแตกต่างอย่างมีนัยสำคัญ มียอดลดลง 2.5% เนื่องจากระหว่างปี
  2543 บริษัทมีทั้งรายการซื้อเพิ่มและจำหน่ายไป ตามที่ปรากฏในหมายเหตุประกอบงบการเงินข้อ
  13

(2) คุณภาพของสินทรัพย์

  ณ 31 ธันวาคม 2543
  ยอดคงเหลือของลูกหนี้การค้าส่วนใหญ่ของบริษัทและบริษัทย่อยไม่เกินกำหนดเวลาชำระหนี้
  อย่างไรก็ตาม บริษัทฯ
  ได้ทำการประเมินมูลค่าสุทธิที่คาดว่าจะได้รับจากลูกหนี้การค้าที่ค้างชำระเกินกว่า 1 ปี
  ซึ่งมีจำนวนประมาณ 48.5 ล้านบาท บริษัทฯ
  ได้บันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวน
  46.8 ล้านบาทแล้ว ซึ่งเทียบเป็นสัดส่วน 1.5% ของลูกหนี้รวม บริษัทฯ
  เชื่อว่าค่าเผื่อหนี้สงสัยจะสูญดังกล่าวมีจำนวนเพียงพอในสถานการณ์ปัจจุบัน
  ในส่วนของเงินให้กู้ยืมระยะสั้นแก่กิจการที่เกี่ยวข้องกันเพิ่มขึ้น 1% ซึ่งอยู่ในระดับปกติ
  และมีการคิดอัตราดอกเบี้ยโดยอิงอัตราดอกเบี้ยของธนาคารพาณิชย์ขนาดใหญ่แห่งหนึ่ง
  เงินให้กู้ส่วนนี้ใช้ไปเป็นเงินทุนหมุนเวียนในการประกอบกิจการ
  ในส่วนของสินค้าคงเหลือที่มีจำนวนเพิ่มขึ้นได้แสดงเหตุผลไว้ในข้อ 3.1 (1) ข้างต้นแล้ว
  โดยบริษัทมีการคำนวณหักสินค้าเสื่อมสภาพและล้าสมัยออกแล้ว

  ในกรณีเงินลงทุนได้แสดงตัวเลขที่รับรู้การขาดทุนจากค่าเผื่อการลดราคาของ
  หลักทรัพย์ไว้แล้วตามข้อมูลที่ปรากฎในหมายเหตุประกอบงบการเงินข้อ 8 ข้อ 9และข้อ 10
  และบริษัทฯ มีความเห็นว่าการตั้งสำรองดังกล่าวมีความเพียงพอและเหมาะสมแล้ว

2.  สภาพคล่อง

(1) สำหรับปีสิ้นสุดวันที่ 31 ธันวาคม 2543 บริษัทฯ มีกระแสเงินสดจากกิจกรรมดำเนิน

  งาน 592 ล้านบาท ใช้ไปในกิจกรรมลงทุน 368 ล้านบาท ใช้ไปในกิจกรรมด้านจัดหาเงิน 371
  ล้านบาท การที่มีกระแสเงินสดได้จากกิจกรรมดำเนินงาน 592 ล้านบาท ลดลง 56% เมื่อ
  เทียบกับปีที่ผ่านมา ในขณะที่กำไรจากการดำเนินงานของปี 2543 มีจำนวน 946 ล้านบาท
  เนื่องจากมีลูกหนี้การค้าสุทธิเพิ่มขึ้น 17% เมื่อเทียบกับปีที่แล้ว มีสินค้าคงเหลือเพิ่มขึ้น 35%
  เมื่อเทียบกับปีที่ผ่านมา ซึ่งยังไม่ได้เปลี่ยนสภาพเป็นเงินสด ในส่วนของกิจกรรมลงทุน
  บริษัทใช้เงินลงทุนซื้อสินทรัพย์ถาวรเพิ่มขึ้นประเภทเครื่องจักรอุปกรณ์ในกลุ่มธุรกิจรองเท้า
  กลุ่มธุรกิจคอมพิวเตอร์ กลุ่มพลังงาน รวม 4.34% นอกจากนี้ในกิจกรรมจัดหาเงิน
  บริษัทได้จ่ายชำระคืนเงินกู้ระยะยาวในส่วนที่ครบกำหนดชำระเงินจำนวน 669 ล้านบาท
  และจ่ายเงินปันผลให้ผู้ถือหุ้นจำนวน 375 ล้านบาท ดังนั้น
  บริษัทมีเงินสดและรายการเทียบเท่าเงินสดรอบปีสิ้นสุด ณ วันที่ 31 ธันวาคม 2543 เป็นจำนวน
  113.6 ล้านบาท บวกเงินสดและรายการเทียบเท่าเงินสดยกมาต้นงวด 813 ล้านบาท
  รวมมีเงินสดและรายการเทียบเท่าเงินสด ณ วันสิ้นปี 2543 เท่ากับ 926.6 ล้านบาท

  (2) เมื่อเทียบอัตราส่วนสภาพคล่องที่สำคัญ ณ สิ้นปี 2543
  บริษัทมีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.51 เท่า
  อัตราส่วนสินทรัพย์สภาพคล่องต่อหนี้สินหมุนเวียนเท่ากับ 0.86 เท่า
  ซึ่งเป็นตัวเลขที่ใกล้เคียงกับปีที่ผ่านมามาก ซึ่งมีจำนวน 1.57 เท่า และ 0.87 เท่า ตามลำดับ
  จะเห็นว่าบริษัทมีความสามารถที่จะเปลี่ยนสภาพของสินทรัพย์เป็นเงินสดได้ในเวลาอันรวดเร็วได้ถึง
  86%
  ของหนี้สินหมุนเวียนและสามารถเปลี่ยนจากสินทรัพย์ที่เหลือประเภทสินค้าเป็นเงินสดได้ในเวลาที่ไม่เกินกว่าระยะเวลาต้องชำระหนี้ระยะสั้นได้
  โดยมีความสามารถถึง 150% ดังนั้นจึงสามารถกล่าวได้ว่า บริษัทมีสภาพคล่องที่เพียงพอ

  (3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัทในรอบปี 2543

  บริษัทได้จัดประเภทหนี้สินระยะยาวที่ครบกำหนดชำระในระหว่างปีไว้เป็นประเภทหนี้ระยะสั้นด้วย
  ซึ่งบริษัทได้มีการชำระหนี้ดังกล่าว เมื่อถึงวันครบกำหนดในปี 2543 รวม 529.90 ล้านบาท
  ในขณะเดียวกันบริษัทมีสัญญาเงินกู้ที่บริษัทสามารถกู้เงินระยะยาวได้ และบริษัทได้กู้เงินในรอบปี
  2543 รวม 323 ล้านบาท รวมบริษัทมีเงินกู้ระยะยาว ณ วันสิ้นปี 2543 จำนวนเงิน 1,710
  ล้านบาท แต่มีหนี้ระยะสั้นกับบุคคลที่ไม่เกี่ยว ข้องกัน จำนวน 1,576 ล้านบาท
  (ซึ่งนอกเหนือจากเจ้าหนี้ทรัสต์รีซีทซึ่งมีลูกหนี้ L/C ที่จะ ชำระได้ตามระยะเวลา ) ฉะนั้น
  เมื่อคำนึงถึงมูลค่าและระยะเวลาของการได้มาและการใช้จ่าย
  ไปของเงินทุนระยะสั้นมีความสอดคล้องกัน

3.3 รายจ่ายลงทุน

(1) ที่ผ่านมา บริษัทและบริษัทย่อยมีรายจ่ายลงทุนประเภทเงินลงทุนเป็นส่วนใหญ่ และมีสัด

  ส่วนเล็กน้อยในการซื้อเครื่องจักรอุปกรณ์เพิ่ม ในกรณีนี้เป็นกลุ่มอุตสาหกรรมรองเท้า
  คอมพิวเตอร์และกลุ่มพลังงาน
  ซึ่งมีวัตถุประสงค์เพื่อปรับกระบวนการผลิตให้สอดคล้องกับความต้องการของตลาด
  ตลอดจนสามารถแข่งขันกับคู่แข่งได้
  หรือเพิ่มประสิทธิภาพในระบบงานของบริษัท/เรื่องเกี่ยวกับผลตอบแทนจากการลงทุนนั้น
  จะเห็นได้จากเงินลงทุนที่กลุ่มบริษัทได้ลงทุนในโครงการผลิตกระแสไฟฟ้าในประเทศจีน
  ซึ่งเป็นเงินจ่ายลงทุนส่วนใหญ่ของบริษัท จำนวนประมาณ 4,000 ล้านบาท ในระยะเวลา 3
  ปีที่ผ่านมา บริษัทในกลุ่มได้รับผลตอบแทนประมาณปีละประมาณ 6 ล้านเหรียญสหรัฐ
  หรือสัดส่วนผลตอบแทนประมาณ ร้อยละ 6 – 7 ต่อปี ซึ่งเดิมบริษัทเคยคาดหวังไว้ประมาณร้อยละ
  10 – 12 ต่อปี สาเหตุของความแตกต่าง เนื่องจากบางโครงการยังขาดทุนอยู่
  แต่ส่วนใหญ่มีผลกำไรประกอบกับ ราคาขายต่อหน่วยลดต่ำลง จึงทำให้กำไรลดลง

(2) แผนรายจ่ายลงทุน

ขณะนี้บริษัทยังไม่มีแผนรายจ่ายลงทุนเพิ่ม นอกจากที่มีการลงทุนแล้วและตั้งเป็น

โครงการไว้แล้ว

3.4 แหล่งที่มาของเงินลงทุน

(1) ส่วนของผู้ถือหุ้น ณ วันที่ 31 ธันวาคม 2543 บริษัทมีเงินทุนจดทะเบียนและชำระ

  แล้ว 3,000 ล้านบาท มีกำไรสะสมรวม 5,181 ล้านบาท
  ปรับปรุงด้วยกำไรจากการแปลงงบเงินตราต่างประเทศและการด้อยค่าของเงินลงทุนจำนวน 673
  ล้านบาท บวกส่วนเกินมูลค่าหุ้น 2,599 ล้านบาท หักหุ้นของบริษัทที่ถือโดยบริษัทย่อย 1,462
  ล้านบาท ดังนั้น ส่วนของผู้ถือหุ้นของบริษัท ณ วันดังกล่าวมีจำนวน 9,991 ล้านบาท
  ด้วยเหตุที่บริษัทมีกำไรจากการดำเนินงานมาตลอด
  และหักส่วนที่ได้จ่ายผลตอบแทนให้ผู้ถือหุ้นในอัตราที่เหมาะสมแล้ว
  จึงเหลือเป็นกำไรสะสมเพิ่มขึ้นมาตลอด จึงเป็นแหล่งที่มาของเงินทุนที่เพิ่มขึ้น

(2) ความเหมาะสมของโครงสร้างเงินทุน

  ด้วยบริษัทมีเงินทุนรวม 9,991 ล้านบาท ตามข้อมูลข้างต้นและมีหนี้สินรวม 6,398 ล้านบาท
  อัตราส่วนหนี้สินต่อส่วนของผู้ถือหุ้นเท่ากับ 0.57 เท่า และอัตราส่วนความสามารถ

  ในการชำระดอกเบี้ยเท่ากับ 4.86 เท่า ซึ่งถ้าเทียบกับกิจการอื่นในอุตสาหกรรม
  อัตราส่วนของหนี้สินต่อส่วนของผู้ถือหุ้นโดยทั่วไป ประมาณ 1.5 ถึง 2 เท่า
  และอัตราส่วนความสามารถในการชำระดอกเบี้ยกำหนดทั่วไปเพียง 2 – 3 เท่า
  แสดงถึงบริษัทมีโครงสร้างเงินทุนที่เหมาะสม
  และมีความสามารถในการจ่ายชำระหนี้ได้อย่างเพียงพอ

(3) หนี้สิน

  บริษัทมีหนี้สินระยะสั้นกับบุคคลภายนอก จำนวน 1,576 ล้านบาท และหนี้สินระยะยาว จำนวน
  1,710 ล้านบาท ซึ่งทะยอยครบกำหนดชำระในระยะเวลาอีก 3 ปีข้างหน้า
  โดยมีอัตราดอกเบี้ยอิงกับอัตราดอกเบี้ยเงินกู้ยืมขั้นต่ำ บริษัทไม่มีหลักประกันต่อภาระหนี้สินดังกล่าว
  สัญญากู้ยืมเงินระยะยาวได้ระบุข้อปฏิบัติและข้อจำกัดบางประการ เช่น
  การดำรงอัตราส่วนหนี้สินรวมต่อส่วนของผู้ถือหุ้น ข้อจำกัดในการจำหน่าย
  จ่ายโอนหรือก่อภาระผูกพันในที่ดินและสิ่งปลูกสร้างบางส่วนของบริษัทฯ
  เนื่องจากเงินกู้ยืมดังกล่าวเป็นสกุลเงินบาท จึงไม่มีผลต่อการเปลี่ยนแปลงของอัตราแลกเปลี่ยน

3.5 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

  ณ วันที่ 31 ธันวาคม 2543 บริษัท ยูเนี่ยนเอ็นเนอร์ยี่ จำกัด
  ซึ่งเป็นบริษัทย่อยมีการลงทุนในบริษัท ยูเนี่ยนเพาเวอร์ดีเวลลอปเม้นท์ จำกัด ในรูปของเงินลงทุน
  เงินให้กู้ยืมและเงินทดรองจ่ายเป็นจำนวนเงินรวม 921 ล้านบาท
  ซึ่งภายในเงินจำนวนนี้ได้รวมรายการการตกลงขายเงินลงทุน จำนวน 5,535,000 หุ้น
  ให้กับบริษัทต่างประเทศ 2 แห่ง ในราคา 16.8 ล้านเหรียญสหรัฐอเมริกา
  โดยสัญญาซื้อขายมีเงื่อนไขว่าการซื้อขายและการชำระเงินจะสมบูรณ์ต่อเมื่อเหตุการณ์ที่กำหนดไว้ในสัญญาเกิดขึ้นแล้ว

  เนื่องจากโครงการนี้ได้มีการเลื่อนกำหนดการจากเดิมในปี 2540 มาจนถึงปัจจุบัน
  และยังไม่กำหนดแน่นอนว่าจะเริ่มดำเนินงานเมื่อใด
  ปัจจุบันอยู่ในขั้นตอนระหว่างการพิจารณาของรัฐบาล ดังนั้น
  โอกาสที่บริษัทจะได้รับผลตอบแทนจากการลงทุนและการได้รับคืนเงินดังกล่าว
  ขึ้นอยู่กับความสำเร็จในการดำเนินโครงการผลิตกระแสไฟฟ้าและความสามารถของบริษัท
  ยูเนี่ยนเพาเวอร์ดีเวลลอปเม้นท์ จำกัด
  ในการหาแหล่งเงินกู้เพื่อพัฒนาโครงการให้สามารถดำเนินงานได้